KYK: Tutu se stryd gou op silwerdoek | Netwerk24
KYK: Tutu se stryd gou op silwerdoek
03 September 2018 17:00
The Forgiven begin op 5 Oktober in rolprentteaters.
'n Nuwe rolprent oor emeritus-aartsbiskop dr. Desmond Tutu se werk as hoof van die Waarheids-en-versoeningskommissie is op pad na die grootskerm.
Byna twee dekades ná die einde aan 'n tydperk van rekenskap in Suid-Afrika se gewelddadige geskiedenis van rassediskriminasie, neem regisseur Roland Joffé jou terug na die verskriklike waarhede en nalatenskap van apartheid.
The Forgiven, gebaseer op Michael Ashton se verhoogstuk, The Archbishop and the Antichrist, is 'n fiktiewe vertelling van Tutu (Forest Whitaker) se morele en intellektuele stryd met die moordenaar en lid van 'n voormalige apartheidsera-groep, Piet Blomfeld (Eric Bana), oor verlossing en vergifnis.
Nadat Tutu 'n omvattende brief van dié veroordeelde moordenaar ontvang waarin hy om genade pleit, besluit hy om hom in sy tronksel te gaan besoek. Hier voer die twee mans 'n reeks intense gesprekke oor skuldgevoelens en vergifnis.
Joffé, bekend vir sy opspraakwekkende politiese stories soos The Killing Fields (1984), 'n gewelddadige weergawe van Kambodja se politieke geskiedenis, het die draaiboek saam met Ashton geskryf.
Eric Bana as Piet Blomfeld in The Forgiven.
Die Oscar-bekroonde Whitaker het voorheen in die fliek Zulu (2013) 'n Suid-Afrikaner gespeel en het sy agtergrond van Suid-Afrika se geskiedenis vir sy rol as die aartsbiskop gebruik.
Dié rolprent, wat vervaardig is deur Craig Baumgarten en Suid-Afrikaanse produksievennoot, Zaheer Goodman-Bhyat van Light and Dark Films, is in en om Kaapstad verfilm met die meeste tonele by die Pollsmoor-maksimumsekerheidsgevangenis.
Ander Suid-Afrikaanse akteurs soos Jeff Gum, Morné Visser en Thandi Makhubele is ook in die rolprent te sien.